RÅDETS RESOLUTION af 31. marts 1995 om samarbejde på området information af unge og undersøgelser på ungdomsområdet (95/C 207/02)

1. Rådet understreger den positive betydning, som information af unge og om unge har for mobiliteten og det europæiske borgerskab, samt behovet for at iværksætte samordnede aktioner på området.

Det konstaterer, at der i de fleste medlemsstater findes informationstjenester, som retter sig mod de unge og bygger på fælles principper, som bl.a. fremgår af anbefaling R(90)7 fra Europarådets Ministerudvalg om information og vejledning af unge i Europa.

Det glæder sig over de samarbejdsbestræbelser, der siden 1988 har fundet sted på ungdomsoplysningsområdet; de førte den 26. juni 1991 til, at Rådet og ministrene med ansvar for ungdomsanliggender, forsamlet i Rådet, vedtog en resolution om prioriterede aktioner på ungdomsområdet, og de har bevirket, at informering af unge og undersøgelser på ungdomsområdet er blandt de fem aktioner, som er omfattet af tredje fase af »Ungdom for Europa«-programmet.

2. Rådet er enigt om at styrke samarbejdet på følgende områder:

- uddannelse af vejledere, ungdomsledere og (professionelle og frivillige) pædagoger til at arbejde med information af unge

- etablering af netværk for medlemsstaternes ungdomsoplysning

- regelmæssige undersøgelser på ungdomsområdet i landene i Den Europæiske Union.

a) Uddannelse: Rådet konstaterer på den ene side, at de unge har behov for et bedre kendskab til landene og institutionerne i Den Europæiske Union for i fuldt omfang at kunne udnytte deres europæiske borgerskab og deres ret til mobilitet, og på den anden side, at informationstjenesternes personale gennem deres modtagelse, information og vejledning af unge spiller en afgørende rolle i informationsformidlingen.

Det understreger derfor, at dette personale bør tilskyndes til at tage hensyn til den europæiske dimension i deres indsats.

Med dette formål for øje ønsker det, at det personale, som formidler information til unge, får en uddannelse, der giver dem:

- et bedre kendskab til medlemslandene og deres praksis med hensyn til information af unge

- kendskab til EF-programmerne i samarbejde med samtlige de organer, som er ansvarlige for forvaltningen af programmerne på nationalt plan, og de kompetente tjenester på EF-plan.

b) Netværk: Rådet noterer sig den igangværende proces inden for multimedieproduktudviklingen og anser den nye teknologi for især at være af interesse for foretagender, som producerer, redigerer og udsender information.

I betragtning af tidligere erfaringer fra samarbejdet mellem medlemsstaternes informationsstrukturer understreger Rådet, at det vil være hensigtsmæssigt at fremme et netværk af disse strukturer og at tage hensyn til bestående informationsnet. Det bemærker i den henseende, at den nuværende teknologi giver større samarbejdsmuligheder. Det er enigt om, at det er vigtigt at gøre det lettere for de unge at få direkte eller indirekte adgang til denne typ net.

Det ønsker, at der gennemføres foranstaltninger for at fremme samarbejdet gennem netværk til indsamling af oplysninger om mobilitet og udvekslinger (f.eks. studier, beskæftigelse, logi, fritid og transport). Formålet er at gøre det muligt hurtigt at udveksle målrettede oplysninger, der skal være tilgængelige på medlemsstaternes sprog, at udbygge og ajourføre databaserne og at tilbyde de unge information af høj kvalitet.

c) Regelmæssige undersøgelser: Rådet vil undersøge, om det vil være hensigtsmæssigt med regelmæssige videnskabelige undersøgelser og statistikker for at være bedre orienteret om de unges forventninger og behov og om de faktorer, som indvirker på deres liv. Sådanne undersøgelser og statistikker bør være koncentreret om en række specifikke områder, og der bør tages hensyn til den europæiske dimension, især mobiliteten.

3. Der skal med udviklingen af disse tre samarbejdsakser på europæisk plan tages hensyn til medlemsstaternes strukturering af arbejdet med oplysning af unge og om unge.

Rådet

- BETRAGTER disse tre akser som højt prioriterede i forbindelse med gennemførelsen af samarbejdspolitikken på området information af unge, således som den især fremgår af tredje fase af »Ungdom for Europa«-programmet, med henblik på navnlig at fremme dialogen mellem de unge og Fællesskabet

- FREMHÆVER betydningen af et tæt samarbejde med Europarådet på dette område

- OPFORDRER Kommissionen til nøje at følge de initiativer, der tages på de tre områder inden for rammerne af den evalueringsrapport, der er omtalt i artikel 9 i afgørelsen om vedtagelse af tredje fase af »Ungdom for Europa«-programmet.